इस मानव-द्रोही गुलामी की प्रथा के खात्मे की लड़ाई के लिए अतीत में प्रचलित और आज की गुलामी के फर्क को रेखांकित करना होगा। अतीत में कृषि और पशुपालन आधारित व्यवस्था के काम कराने के लिए लड़ाई में जीते हुए सैनिकों या विरोधी कबीले के लोगों को जीत कर गुलाम बनाया जाता था। कभी-कभी मनोरंजन के लिए ग्लैडिएटर्स के रूप में लड़ने के लिए भी इन्हें प्रशिक्षित किया जाता था। इस अमानवीय प्रथा को उचित ठहराने के लिए तत्कालीन समाज ने तर्क भी पर्याप्त गढ़ लिए थे। यूनानी दार्शनिक अरस्तू कहता था कि गुलाम वह है जिसमें स्वतंत्रता के लिए आवश्यक आत्मा के उच्च गुणों का अभाव है। ईसाई दुनिया में, गुलामी के लिए सबसे महत्वपूर्ण तर्क था ‘हाम का अभिशाप’। इस सिद्धांत के अनुसार, बाइबिल में हजरात नूह ने अपने बेटे हाम को शैतानी स्याह रंग और गुलामी का शाप दिया था और तभी से गुलाम उसी शाप को ढो रहे हैं। यानी गुलामी बाइबिल के द्वारा मान्य है। और, अठारहवीं सदी तक आते-आते गुलामी के लिए छद्म वैज्ञानिक तर्क भी विकसित कर लिए गए। कहा जाता था कि गुलामों का दिमाग नहीं होता, वे किसी काम के लायक नहीं होते और गुलामी गुलामों के फायदे के लिए ही है।